Bybelskool » Openbaring 9 – God se oordeel bring nie die mense tot bekering nie
29 Oct2013 Openbaring 9 – God se oordeel bring nie die mense tot bekering nie
Die vyfde trompet pynig die mense sonder God se seël
Met die blaas van die vyfde trompet is daar ’n ster wat uit die hemel op die aarde val wat die bodemlose (onderaardse) diepte oopsluit, die plek waar bose geeste en demone gevange gehou is (vgl. die verhaal van Legio in Luk. 8:31). Dit is ook die tuiste van die dier uit die see, en die Satan, soos ons later in Openb. 13:1 en 20:1-3 gaan lees. Die ster wat hier ter sprake is, is ’n engel of boodskapper van God wat in opdrag van Hom boosheid op die aarde loslaat en moet onderskei word van die koning van die bodemlose diepte, Abaddon/Apollion (vers 11). Dieselfde engel tree in Openb. 20 op om die draak, die duiwel en Satan, te bind in die bodemlose diepte.
Uit die skag van dié verskriklike plek het daar nie net rook geborrel wat die son en die lug verduister nie, maar ook sprinkane wat na die aarde geswerm het en die mense wat nie die seël van God op hulle voorkoppe het nie, gefolter het met hulle skerpioensterte.
Die sprinkane het soos perde gelyk wat vir die oorlog gepantser is met borsplate en daarby het hulle goue krone op hulle koppe, mensgesigte, vrouehare en leeutande gehad. Dit herinner aan die sprinkane met ruiters waarvan Joël 2 praat sowel as die agste plaag in Egipte. Hulle leier se naam was Abaddon (Hebreeus) of Apollion (Grieks) wat Verwoester beteken. Interessant genoeg was die Griekse god Apollos se teken dié van ’n sprinkaan. Keiser Domitianus het homself graag as Apollo incarnates beskou (Apollos wat mens geword het), wat beteken dat dié metafoor ’n fynbeplande stekie in die rigting van die keiser ingehou het (Du Rand, hfst. 12)!
Die feit dat hierdie oordeel vyf maande lank duur, dui nie soseer op die ongeveer jaar lange volle lewensiklus van sprinkane nie (min of meer 10 maande as eier, 2 maande as ’n nimf-voetganger en ’n maand as ‘n volwasse sprinkaan), maar op die feit dat die tyd afgemeet en beperk is deur die Here self.
Die sesde trompet maak ’n derde van die mense dood
Waar die vyfde trompet die mense gepynig het, maak die oordeel van die sesde trompet ’n derde van die mense dood. Die oordeel word waarskynlik deur dieselfde engel wat die wierookbak met die gebede van die heiliges op die aarde uitgegooi het, uitgevoer. Dit laat ’n ongekende krag los teen die mensdom in die vorm van ’n ontsaglike aantal ruiters op perde wat verwoesting saai. Die kleure van die borsplate – vuurrooi, diepblou en swaelgeel – kom ooreen met die vuur, rook en swael wat uit hulle monde borrel en die mense doodmaak. Hulle het ook sataniese slangsterte en kragtige kake soos dié van leeus wat hulle teen die mense gebruik.
Tóg het dié oordeel geen effek op die res van die mensdom nie. Hulle gaan doodeenvoudig voort om die lewelose afgode (oortreding van die tweede gebod), wat hulle self gemaak het, te aanbid en daarmee saam ook nog demone. Hulle kom nie tot inkeer van hulle wetsoortredinge nie. Vier goed word genoem: moorde (oortreding van die sesde gebod), toordery (demoniese gedrag), onsedelike gedrag (oortreding van die sewende en tiende gebod) en stelery (oortreding van die agste gebod).